CELEX: 32017D1256
Language: mt
Date: 2017-07-11 00:00:00
Title: Deċiżjoni ta' Implimentazzjoni tal-Kummissjoni (UE) 2017/1256 tal-11 ta' Lulju 2017 dwar il-mudelli u l-proċeduri għall-iskambju ta' informazzjoni dwar il-programmi ta' ħidma nazzjonali tan-netwerk EURES fil-livell tal-Unjoni (Test b'rilevanza għaż-ŻEE. )

12.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 179/24
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/1256
   tal-11 ta' Lulju 2017
   dwar il-mudelli u l-proċeduri għall-iskambju ta' informazzjoni dwar il-programmi ta' ħidma nazzjonali tan-netwerk EURES fil-livell tal-Unjoni
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/589 tal-Parlament Ewropew u tal-Kunsill tat-13 ta' April 2016 dwar netwerk Ewropew ta' servizzi tal-impjiegi (EURES), aċċess tal-ħaddiema għas-servizzi ta' mobilità u integrazzjoni ulterjuri tas-swieq tax-xogħol u li jemenda Regolamenti (UE) Nru 492/2011 u (UE) Nru 1296/2013 (1), b'mod partikolari l-Artikolu 31(5) tiegħu.
   Wara li kkonsultat mal-Kumitat tal-EURES,
   Billi:
   
               (1)
            
            
               Ir-Regolament (UE) 2016/589 jitlob li jkun hemm sistema effiċjenti fil-livell tal-Unjoni għall-iskambju ta' informazzjoni dwar il-provvista u d-domanda tax-xogħol nazzjonali, reġjonali u settorjali li għandha tiġi stabbilita bejn il-Kummissjoni u l-Istati Membri u għandha tintuża bħala bażi biex l-Istati Membri jirfdu l-kooperazzjoni prattika fi ħdan in-netwerk EURES.
            
         
               (2)
            
            
               L-Artikolu 30(1) tar-Regolament (UE) 2016/589 jeżiġi lill-Istati Membri li jiġbru u janalizzaw informazzjoni disaggregata skont is-sess dwar in-nuqqas u l-eċċess ta' ħaddiema fi swieq tax-xogħol nazzjonali u settorjali, filwaqt li tingħata attenzjoni speċjali fuq il-gruppi l-aktar vulnerabbli tas-suq tax-xogħol u r-reġjuni l-aktar affettwati mill-qgħad, u l-attivitajiet tal-EURES fil-livell nazzjonali u, fejn xieraq, fil-livell transkonfinali.
            
         
               (3)
            
            
               L-Artikolu 31(1) tar-Regolament (UE) 2016/589 jeżiġi li l-Uffiċċji Nazzjonali tal-Koordinazzjoni jfasslu programmi ta' ħidma nazzjonali għall-attivitajiet tan-netwerk EURES fl-Istati Membri tagħhom. Il-kondiviżjoni tal-programmi ta' ħidma nazzjonali fiċ-ċiklu ta' programmazzjoni fost l-Istati Membri għandha tippermetti li l-Uffiċċji Nazzjonali ta' Koordinazzjoni li jallokaw ir-riżorsi tan-netwerk EURES f'azzjonijiet u proġetti xierqa, u b'hekk imexxu l-iżvilupp tan-netwerk bħala għodda aktar orjentata lejn ir-riżultati li tirreaġixxi għall-ħtiġijiet tal-ħaddiema u tal-impjegaturi skont id-dinamika tas-swieq tax-xogħol.
            
         
               (4)
            
            
               L-iskambji bejn l-Uffiċċji Nazzjonali ta' Koordinazzjoni u l-Uffiċċju Ewropew ta' Koordinazzjoni dwar il-programmi ta' ħidma rispettivi tagħhom u analiżi konġunta tal-abbozzi jkunu qed itejbu l-funzjonament tan-netwerk, iżidu t-trasparenza u jsaħħu l-opportunitajiet ta' kooperazzjoni fi ħdan in-netwerk.
            
         
               (5)
            
            
               Sabiex l-Artikolu 31 tar-Regolament (UE) 2016/589 ikollu effett, l-Uffiċċji Nazzjonali ta' Koordinazzjoni għandhom jiġbru u jeżaminaw l-informazzjoni disponibbli fil-livell nazzjonali msemmija f'din id-dispożizzjoni bħala parti mit-tħejjija tal-programm ta' ħidma nazzjonali u huma mistiedna jikkunsidraw xi rapporti relevanti u dokumenti disponibbli fil-livell tal-UE.
            
         
               (6)
            
            
               Skont l-Artikolu 31(2) tar-Regolament (UE) 2016/589, il-programmi ta' ħidma nazzjonali abbozzati mill-Uffiċċji Nazzjonali ta' Koordinazzjoni għandhom jiġu żviluppati fuq bażi annwali u għandhom jispeċifikaw l-attivitajiet ewlenin li għandhom jitwettqu fi ħdan in-netwerk EURES, ir-riżorsi umani u finanzjarji globali allokati għall-implimentazzjoni tagħhom u l-arranġamenti għall-monitoraġġ u l-evalwazzjoni tal-attivitajiet ippjanati.
            
         
               (7)
            
            
               Il-Kummissjoni Ewropea għandha tistabbilixxi mudell komuni għall-programmi ta' ħidma nazzjonali, li l-istruttura tagħhom għandha tirrifletti l-għan ġenerali tar-Regolament (UE) 2016/589, sabiex jiġi żgurat li l-Istati Membri kollha jidentifikaw l-attivitajiet ewlenin imwettqa f'termini tas-servizzi ta' appoġġ kemm għall-ħaddiema kif ukoll għall-impjegaturi msemmija fl-Artikoli 21 sa 28 tar-Regolament (UE) 2016/589.
            
         
               (8)
            
            
               Jenħtieġ li tiġi stabbilita skeda komuni ta' żmien għat-tħejjija tal-programmi ta' ħidma nazzjonali li tinbena fuq l-esperjenza miksuba mill-kooperazzjoni fl-ipprogrammar konġunt fost l-Uffiċċji Nazzjonali ta' Koordinazzjoni skont il-Deċiżjoni ta' Implimentazzjoni tal-Kummissjoni 2012/733/UE (2) u li tippermetti biżżejjed flessibilità in vista tal-korpi nazzjonali differenti.
            
         
               (9)
            
            
               Jenħtieġ li jiġu sfruttati s-sinerġiji potenzjali kollha mal-arranġamenti u l-proċeduri għall-ġbir u l-analiżi tad-dejta ta' diversi oqsma tal-attività tal-EURES imwettqa fil-livell nazzjonali skont l-Artikolu 32 tar-Regolament (UE) 2016/589, b'mod partikolari biex il-programmi ta' ħidma nazzjonali jużaw indikaturi li jibnu fuq prassi eżistenti fis-Servizzi Pubbliċi tal-Impjiegi u li huma konsistenti u li jikkontribwixxu għal dan l-eżerċizzju ta' ġbir ta' dejta msemmi fl-atti ta' implimentazzjoni adottati skont l-Artikolu 32(3) tar-Regolament (UE) 2016/589.
            
         
               (10)
            
            
               Membri tal-istaff tal-EURES li jaħdmu għal Membri u Sħab tal-EURES jenħtieġ li jkollhom aċċess għall-informazzjoni rilevanti dwar il-programmi ta' ħidma nazzjonali sabiex jagħtu kontribut aħjar lill-kisbiet tan-netwerk tal-EURES kif stabbilit fl-Artikolu 6 tar-Regolament (UE) 2016/589.
            
         
               (11)
            
            
               L-informazzjoni miġbura skont il-programmi ta' ħidma nazzjonali fuq l-attivitajiet u r-riżultati tista' tikkostitwixxi kontribut importanti għat-tħejjija tar-rapport dwar l-attività tal-EURES li l-Kummissjoni ġiet msejħa li tippreżenta kull sentejn skont l-Artikolu 33 tar-Regolament (UE) 2016/589 lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni u għalhekk hemm bżonn li jiġi eżaminat liema partijiet mill-programmi ta' ħidma jistgħu jsiru disponibbli għal dan l-għan.
            
         ADOTTAT DIN ID-DEĊIŻJONI:
   Artikolu 1
   Suġġett
   Din id-Deċiżjoni tistabbilixxi l-arranġamenti meħtieġa għall-iskambju ta' informazzjoni fi ħdan in-netwerk EURES dwar l-ipprogrammar tal-attivitajiet tagħha.
   Għal dan l-għan, hija tipprovdi għal mudell li għandu jintuża mill-Uffiċċji Nazzjonali ta' Koordinazzjoni meta jfasslu programmi ta' ħidma nazzjonali skont l-Artikolu 31(2) tar-Regolament (UE) 2016/589 u tistabbilixxi proċeduri għall-iskambju ta' informazzjoni dwar il-programmi ta' ħidma nazzjonali fil-livell tal-Unjoni.
   Artikolu 2
   L-organizzazzjoni ta' ċiklu ta' programmazzjoni
   1.   Kull sena, kull Uffiċċju Nazzjonali ta' Koordinazzjoni għandu jfassal programm ta' ħidma nazzjonali għall-attivitajiet tan-netwerk EURES fl-Istat Membru tiegħu skont il-mudell indikat fl-Anness I.
   2.   L-abbozz ta' programmi ta' ħidma nazzjonali għandu jkun disponibbli għall-Uffiċċji kollha Nazzjonali ta' Koordinazzjoni biex ikollhom l-opportunità li jagħmlu mistoqsijiet dwar l-attivitajiet ippjanati u biex jagħmlu proposti għall-kooperazzjoni u l-iskambju ta' informazzjoni fir-rigward tal-attivitajiet.
   3.   Ir-rappreżentanti tas-sħab soċjali fil-livell tal-Unjoni li jieħdu sehem fil-Grupp ta' Koordinazzjoni għandhom jingħataw l-opportunità li jikkummentaw dwar l-abbozz tal-programmi ta' ħidma nazzjonali.
   4.   Wara l-perjodu dedikat lill-kummenti, il-programmi finali ta' ħidma nazzjonali għandhom ikunu disponibbli għall-Uffiċċji kollha Nazzjonali ta' Koordinazzjoni.
   5.   Il-programmi ta' ħidma nazzjonali għandhom jużaw kemm jista' jkun possibbli l-indikaturi u l-miri applikabbli għall-atti ta' implimentazzjoni adottati skont l-Artikolu 32(3) tar-Regolament (UE) 2016/589.
   6.   Il-programmi ta' ħidma nazzjonali jistgħu jużaw indikaturi addizzjonali oħra.
   7.   L-uffiċċji Nazzjonali ta' Koordinazzjoni għandhom jirrapportaw kull sena dwar l-implimentazzjoni tal-programmi ta' ħidma nazzjonali filwaqt li jiġu identifikati r-riżultati tal-attivitajiet ippjanati.
   Artikolu 3
   Ir-rwoli u r-responsabbiltajiet tal-Uffiċċji Nazzjonali ta' Koordinazzjoni
   L-uffiċċji Nazzjonali ta' Koordinazzjoni għandhom, fl-Istat Membru rispettivi tagħhom, ikunu responsabbli:
   
               (a)
            
            
               Għall-ġbir, l-analiżi u l-qsim tal-informazzjoni meħtieġa skont l-Artikolu 30 tar-Regolament (UE) 2016/589 bil-għan li jitħejja l-abbozz tal-programm ta' ħidma nazzjonali tagħhom;
            
         
               (b)
            
            
               għall-abbozzar tal-programm ta' ħidma nazzjonali tagħhom billi jużaw il-mudell fl-Anness I;
            
         
               (c)
            
            
               għar-rispett tal-iskadenzi stabbiliti fl-Anness II għas-sottomissjoni tal-abbozzi ta' programmi ta' ħidma nazzjonali;
            
         
               (d)
            
            
               biex jagħmlu disponibbli l-abbozz tal-programm ta' ħidma nazzjonali tagħhom lin-netwerk permezz tal-mezzi previsti mill-Uffiċċju Ewropew ta' Koordinazzjoni;
            
         
               (e)
            
            
               biex jipparteċipaw fl-eżerċizzju ta' reviżjoni konġunta dwar l-abbozz tal-programmi ta' ħidma nazzjonali bil-ħsieb li dawn il-programmi jiġu ffinalizzati u jżidu l-kooperazzjoni prattika fl-għoti ta' servizzi ta' appoġġ lill-ħaddiema u lill-impjegaturi;
            
         
               (f)
            
            
               biex jiġi ffinalizzat l-programm ta' ħidma nazzjonali wara reviżjoni konġunta;
            
         
               (g)
            
            
               biex jaġġornaw il-programm ta' ħidma nazzjonali kull meta jkun hemm bżonn jagħmlu l-aġġornamenti disponibbli lin-netwerk permezz tal-mezzi previsti mill-Uffiċċju Ewropew ta' Koordinazzjoni;
            
         
               (h)
            
            
               Biex jirrappurtaw dwar l-implimentazzjoni tal-attivitajiet stabbiliti fil-programm ta' ħidma nazzjonali li tirrispetta l-iskadenzi stabbiliti fl-Anness II;
            
         Artikolu 4
   Ir-rwoli u r-responsabbiltajiet tal-Uffiċċju Ewropew għall-Koordinazzjoni
   L-Uffiċċju Ewropew ta' Koordinazzjoni għandu jkun responsabbli mill-appoġġ tal-iskambju ta' informazzjoni fost l-Istati Membri dwar il-programmi ta' ħidma nazzjonali u l-eżerċizzju tar-reviżjoni konġunta, b'mod partikolari billi:
   
               (a)
            
            
               jaqsam l-informazzjoni rilevanti għall-Artikolu 30 tar-Regolament (UE) 2016/589 li hija disponibbli fil-livell tal-Unjoni mal-Uffiċċji Nazzjonali ta' Koordinazzjoni biex jgħinhom ifasslu abbozzi ta' programmi ta' ħidma nazzjonali;
            
         
               (b)
            
            
               jiżviluppa u jżomm għodda fuq Extranet tal-portal EURES li jagħmel disponibbli lill-Uffiċċji Nazzjonali ta' Koordinazzjoni l-mudell imsemmi fl-Artikolu 7 u kwalunkwe informazzjoni relatata dwar kif għandha timtela u tiġi ppreżentata u biex jipprovdi lill-Uffiċċji Nazzjonali ta' Koordinazzjoni bl-opportunità li jirrevedu u jikkummentaw l-abbozzi tal-programmi ta' ħidma nazzjonali ta' xulxin;
            
         
               (c)
            
            
               jissorvelja l-applikazzjoni tal-iskadenzi mniżżla fl-Anness II għas-sottomissjoni tal-abbozzi tal-programmi ta' ħidma nazzjonali, l-eżerċizzji ta' analiżi konġunta u r-rappurtar dwar l-implimentazzjoni tal-programmi ta' ħidma nazzjonali;
            
         
               (d)
            
            
               jipprovdi kwalunkwe għodda oħra, taħriġ u appoġġ meħtieġ biex jiġi ffaċilitat l-iskambju ta' informazzjoni u t-tagħlim reċiproku dwar iċ-ċiklu ta' programmazzjoni;
            
         
               (e)
            
            
               jagħmel l-elementi rilevanti taċ-ċiklu ta' programmazzjoni disponibbli fuq in-netwerk EURES kollu permezz ta' taqsima ddedikata fl-Extranet tal-portal EURES, bl-għan li jiżdiedu t-trasparenza u t-tagħlim reċiproku;
            
         
               (f)
            
            
               iħeġġeġ l-Uffiċċji Nazzjonali ta' Koordinazzjoni li jiżguraw il-konsistenza bejn l-applikazzjoni tal-Artikolu 31 u 32 tar-Regolament (UE) 2016/589;
            
         
               (g)
            
            
               iżomm il-Grupp ta' Koordinazzjoni informat b'mod regolari dwar il-funzjonament taċ-ċiklu ta' programmazzjoni u, fejn meħtieġ, jipproponi emendi fit-tabella u fil-proċeduri.
            
         Artikolu 5
   Responsabbiltajiet tal-Membri u s-Sħab tal-EURES
   Il-Membri u s-Sħab tal-EURES għandhom jikkontribwixxu għaċ-ċiklu ta' programmazzjoni billi:
   
               (a)
            
            
               jipprovdu dejta dwar ir-riżorsi finanzjarji u umani disponibbli u l-attivitajiet ippjanati li se jiġu inklużi fil-programm ta' ħidma nazzjonali;
            
         
               (b)
            
            
               jimplimentaw l-attivitajiet rilevanti tal-programm ta' ħidma nazzjonali;
            
         
               (c)
            
            
               jipprovdu dejta dwar l-implimentazzjoni tal-attivitajiet tagħhom li se jiġu inklużi fil-programm ta' ħidma nazzjonali.
            
         Artikolu 6
   Ir-rwoli u r-responsabbiltajiet tal-Grupp ta' Koordinazzjoni
   1.   Il-Grupp ta' Koordinazzjoni għandu jagħmel monitoraġġ mill-qrib tal-applikazzjoni tal-Artikolu 31 tar-Regolament (UE) 2016/589 u jservi ta' forum għall-iskambju ta' fehmiet u l-aħjar prattika bil-ħsieb li jitjieb il-funzjonament tal-EURES taċ-ċiklu ta' programmazzjoni.
   2.   Darba fis-sena, il-Grupp ta' Koordinazzjoni għandu jkun responsabbli għal reviżjoni tal-applikazzjoni ta' din id-Deċiżjoni, li tkun tikkostitwixxi l-kontribut tal-Grupp ta' Koordinazzjoni tal-EURES lir-rapporti dwar l-attività u ta' valutazzjoni ex post mill-Kummissjoni f'konformità mal-Artikoli 33 u 35 tar-Regolament (UE) 2016/589.
   3.   Il-Grupp ta' Koordinazzjoni għandu jiddeċiedi liema elementi ta' programmi ta' ħidma nazzjonali u rapporti nazzjonali ta' attività huma rilevanti għall-membri kollha tal-istaff tal-EURES u għalhekk liema jenħtieġ ikunu aċċessibbli fuq l-Extranet tal-portal EURES biex tiġi żgurata l-implimentazzjoni xierqa taċ-ċiklu ta' programmazzjoni tal-EURES u l-ilħiq tal-objettivi tan-netwerk EURES kif stabbiliti fl-Artikolu 6 tar-Regolament (UE) 2016/589.
   4.   Il-Grupp ta' Koordinazzjoni għandu jiddeċiedi liema informazzjoni li tkun ġejja miċ-ċiklu ta' programmazzjoni tal-EURES hija rilevanti u liema tista' tintuża għall-abbozzar tar-rapporti dwar l-attività tal-EURES fl-applikazzjoni tal-Artikolu 33 tar-Regolament (UE) 2016/589.
   Artikolu 7
   Mudell
   1.   L-Uffiċċji Nazzjonali ta' Koordinazzjoni għandhom jużaw verżjoni elettronika tal-mudell riprodott fl-Anness I għall-abbozzar ta' programmi ta' ħidma nazzjonali tagħhom.
   2.   L-Uffiċċji Nazzjonali ta' Koordinazzjoni jistgħu jinkludu attivitajiet kemm hemm bżonn taħt kull taqsima tal-mudell riprodott fl-Anness I.
   3.   Jekk l-istrument imsemmi fl-Artikolu 4(b) jew kwalunkwe informazzjoni u dokumentazzjoni relatata jeħtieġu li jiġu adattati jew immodifikati, l-Uffiċċju Ewropew ta' Koordinazzjoni għandu, qabel ma jadotta l-verżjoni ġdida, jikkonsulta lill-Grupp ta' Koordinazzjoni, skont l-Artikolu 14 tar-Regolament (UE) 2016/589.
   Artikolu 8
   Proċess
   1.   L-Uffiċċji Nazzjonali ta' Koordinazzjoni għandhom isegwu l-iskeda riprodotta fl-Anness II għat-tħejjija tal-programmi ta' ħidma nazzjonali.
   2.   Wara l-fażi tal-adozzjoni, il-programmi ta' ħidma nazzjonali jew partijiet minnhom jistgħu jkun disponibbli fuq in-netwerk EURES fuq l-Extranet tal-portal EURES.
   Artikolu 9
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Magħmul fi Brussell, il-11 ta' Lulju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 107, 22.4.2016, p. 1.
   
      (2)  Deċiżjoni ta' Implimentazzjoni tal-Kummissjoni 2012/733/UE tas-26 ta' Novembru 2012 ir-Regolament ta' Implimentazzjoni (UE) Nru 492/2011 tal-Parlament Ewropew u tal-Kunsill fir-rigward tal-approvazzjoni ta' postijiet tax-xogħol battala u applikazzjonijiet għall-impjieg u l-istabbiliment mill-ġdid tal-EURES (ĠU L 328, 28.11.2012, p. 21).
   
      ANNESS I
      
         MUDELL BIEX JINTUŻA MILL-UFFIĊĊJI NAZZJONALI TA' KOORDINAZZJONI BIEX IFASSLU L-PROGRAMMI TA' ĦIDMA ANNWALI TAGĦHOM
      
      Il-verżjoni elettronika ta' dan il-mudell u kwalunkwe verżjoni konsolidata tagħha modifikata wara se tkun disponibbli għall-Uffiċċji Nazzjonali ta' Koordinazzjoni fuq il-portal EURES.
      L-attivitajiet imsemmija hawn taħt fit-taqsimiet diversi tal-mudell huma indikattivi u mhux eżawrjenti.
      1.   SOMMARJU EŻEKUTTIV
      Din tipprovdi ħarsa ġenerali fil-qosor tal-prijoritajiet u l-attivitajiet prinċipali tal-programm ta' ħidma għall-perjodu ta' referenza.
      2.   SERVIZZI ĠENERALI TA' APPOĠĠ
      2.1.   Servizzi ta' appoġġ għall-ħaddiema
      
      Din tipprovdi ħarsa ġenerali lejn l-attivitajiet li jappoġġaw lill-ħaddiema bħal:
      
                  —
               
               
                  attivitajiet ta' tlaqqigħ u kollokament (inkluż assistenza fit-tfassil ta' applikazzjonijiet għal xogħol u CVs)
               
            
                  —
               
               
                  l-organizzazzjoni ta' avvenimenti ta' reklutaġġ
               
            
                  —
               
               
                  l-għoti ta' informazzjoni u gwida ġenerali.
               
            
                  —
               
               
                  l-għoti ta' informazzjoni speċifika u gwida (eż. dwar kundizzjonijiet ta' xogħol u ta' għajxien tal-pajjiż ta' destinazzjoni)
               
            
                  —
               
               
                  oħrajn, jekk applikabbli
               
            2.2.   Servizzi ta' appoġġ għall-impjegaturi
      
      Din tipprovdi ħarsa ġenerali lejn l-attivitajiet ta' appoġġ lill-impjegaturi, inkluż appoġġ speċifiku għall-SMEs bħal:
      
                  —
               
               
                  attivitajiet ta' tlaqqigħ u kollokament (inkluż assistenza fit-tfassil ta' rekwiżiti ta' impjieg u postijiet tax-xogħol battala)
               
            
                  —
               
               
                  l-organizzazzjoni ta' avvenimenti ta' reklutaġġ
               
            
                  —
               
               
                  l-għoti ta' informazzjoni u gwida ġenerali
               
            
                  —
               
               
                  l-għoti ta' informazzjoni dwar regoli speċifiċi marbutin mar-reklutaġġ minn Stat Membru ieħor u dwar fatturi li jistgħu jiffaċilitaw tali reklutaġġ;
               
            
                  —
               
               
                  oħrajn, jekk applikabbli
               
            3.   SERVIZZI SPEĊIFIĊI TA' APPOĠĠ
      3.1.   L-appoġġ għall-apprentistati u t-traineeships
      
      3.2.   Servizzi ta' appoġġ f'reġjuni transkonfinali
      
      Din tipprovdi ħarsa ġenerali dwar l-attivitajiet ta' appoġġ lill-ħaddiema tal-fruntiera u impjegaturi fis-suq tax-xogħol fir-reġjuni tal-fruntieri, bħal pereżempju:
      
                  —
               
               
                  attivitajiet ta' tlaqqigħ u ta' kollokament
               
            
                  —
               
               
                  l-għoti ta' informazzjoni rilevanti għas-sitwazzjoni speċifika ta' ħaddiema u impjegaturi tal-fruntiera
               
            
                  —
               
               
                  l-iżvilupp ta' soluzzjonijiet f'post wieħed għall-appoġġ lil ħaddiema u impjegaturi tal-fruntiera
               
            
                  —
               
               
                  oħrajn, jekk applikabbli
               
            3.3.   Assistenza wara r-reklutaġġ
      
      Din tipprovdi ħarsa ġenerali lejn l-attivitajiet imwettqa sabiex tiġi żgurata integrazzjoni aħjar tal-ħaddiem mobbli fil-pożizzjoni tiegħu ġdida bħal:
      
                  —
               
               
                  informazzjoni ġenerali/attivitajiet li jqajmu kuxjenza għall-impjegaturi dwar l-integrazzjoni tal-ħaddiema reklutati
               
            
                  —
               
               
                  informazzjoni dwar attivitajiet ta' taħriġ disponibbli li huma rilevanti għall-integrazzjoni tal-ħaddiema (eż. taħriġ fil-lingwa
               
            
                  —
               
               
                  servizzi oħrajn, jekk applikabbli.
               
            3.4.   Attivitajiet oħrajn u kontribuzzjonijiet lil programmi oħra
      
      Din tipprovdi informazzjoni dwar il-parteċipazzjoni fi skemi speċifiċi ta' mobilità tal-ħaddiema appoġġjati finanzjarjament mill-baġit tal-UE jew sorsi nazzjonali, parteċipazzjoni fi proġetti bilaterali jew multilaterali li jindirizzaw il-mobilità tal-ħaddiem u kwalunkwe attività oħra li ma taqax taħt il-kategoriji msemmija hawn fuq.
      4.   IR-RIŻORSI U L-GOVERNANZA
      4.1.   Riżorsi umani
      
      L-għadd totali stmat ta' membri tal-istaff ekwivalenti għall-full time li jaħdem f'EURES (l-Uffiċċju Nazzjonali ta' Koordinazzjoni, il-Membri u s-Sħab tal-EURES)
      4.2.   Riżorsi Finanzjarji
      
      Allokazzjoni stmata ta' riżorsi f'EUR disponibbli għal dawn l-organizzazzjonijiet membri bil-kategorizzazzjoni skont is-sors: sorsi nazzjonali, il-baġit tal-UE (jekk applikabbli) u oħrajn (jekk applikabbli).
      4.3.   L-infrastruttura tal-IT
      
      Għodod u infrastruttura tal-IT iddedikati għall-attività tal-EURES kif ukoll aċċess għal għodod oħra kondiviżi mal-Membri tal-EURES (eż. l-infrastruttura ġenerali PES) u s-Sħab.
      4.4.   Governanza
      
      Din tipprovdi ħarsa ġenerali tal-attivitajiet li jappoġġaw il-funzjonament tan-netwerks nazzjonali bħal:
      
                  —
               
               
                  attivitajiet ta' sensibilizzazzjoni għan-netwerk nazzjonali
               
            
                  —
               
               
                  l-interoperabbiltà u l-kooperazzjoni bejn l-Uffiċċju Nazzjonali ta' Koordinazzjoni u l-Membri tal-EURES u s-Sħab tan-netwerk nazzjonali
               
            
                  —
               
               
                  l-użu ta' approċċi ġodda u innovattivi għat-twassil tas-servizzi
               
            
                  —
               
               
                  il-kooperazzjoni ma' partijiet interessati oħra bħall-imsieħba soċjali, netwerks oħrajn, servizzi ta' gwida għall-karriera, il-kmamar tal-kummerċ, l-awtoritajiet responsabbli għas-sigurtà soċjali u t-tassazzjoni, eċċ
               
            4.5.   Taħriġ
      
      Din tipprovdi informazzjoni dwar taħriġ (inkluż taħriġ minn qabel) f'livell nazzjonali, reġjonali u lokali u, jekk applikabbli, kwalunkwe attivitajiet oħra ta' tagħlim li jappoġġjaw iż-żieda ta' ħiliet u għarfien fi ħdan in-netwerk
      4.6.   Komunikazzjoni
      
      Din telenka dawk l-azzjonijiet speċifiċi li jirriżultaw minn pjanijiet ta' komunikazzjoni nazzjonali u/jew l-istrateġija tal-komunikazzjoni tal-EURES, jekk applikabbli, u attivitajiet oħra importanti ta' komunikazzjoni u ta' sensibilizzazzjoni li huma ppjanati li jiġu implimentati fil-perjodu ta' referenza u ta' rilevanza għas-servizzi ta' appoġġ elenkati fit-taqsima 2 u 3 ta' hawn fuq.
      4.7.   Monitoraġġ u evalwazzjoni tal-azzjonijiet
      
      Din telenka l-għodod użati biex jitkejlu r-riżultati u l-eżiti tal-attività tal-EURES fil-livell nazzjonali.
   
   
      ANNESS II
      
         SKEDA TA' ŻMIEN GĦAT-TĦEJJIJA TAL-PROGRAMM TA' ĦIDMA NAZZJONALI ANNWALI
      
      1.   IL-FAŻI TAL-PREPARAZZJONI
      L-Uffiċċji Nazzjonali ta' Koordinazzjoni jiżguraw li l-informazzjoni dwar in-nuqqas u l-eċċess ta' ħaddiema fis-swieq tax-xogħol nazzjonali u settorjali tinġabar, tiġi analizzata u tinqasam. Tingħata attenzjoni speċjali lill-gruppi l-aktar vulnerabbli tas-suq tax-xogħol u lir-reġjuni l-aktar affettwati mill-qgħad filwaqt li titqies id-dejta dwar il-flussi u x-xejriet tal-mobilità.
      2.   IL-FAŻI TAL-ABBOZZAR
      L-Uffiċċji Nazzjonali ta' Koordinazzjoni jabbozzaw l-ewwel verżjoni ta' abbozz tal-programm ta' ħidma nazzjonali bl-użu tal-informazzjoni miġbura matul il-fażi ta' preparazzjoni sal-31 ta' Ottubru tas-sena N – 1. L-abbozzi jsiru disponibbli fit-taqsima ddedikata fl-extranet tal-portal tal-EURES.
      3.   IL-FAŻI TA' REVIŻJONI KONĠUNTA
      L-Uffiċċji Nazzjonali ta' Koordinazzjoni flimkien jirrieżaminaw l-abbozzi tal-programmi ta' ħidma nazzjonali annwali sal-31 ta' Diċembru tas-sena N – 1.
      4.   IL-FAŻI TAL-ADOZZJONI
      L-Uffiċċji Nazzjonali ta' Koordinazzjoni jiffinalizzaw il-programmi ta' ħidma nazzjonali filwaqt li jitqies ir-rispons li jasal matul il-fażi ta' rieżami sal-31 ta' Jannar tas-sena N.
      5.   IL-FAŻI TAL-IMPLIMENTAZZJONI
      L-implimentazzjoni tal-programmi ta' ħidma nazzjonali annwali minn Jannar sa Diċembru tas-sena N.
      6.   IL-FAŻI TAR-RAPPURTAR
      L-Uffiċċji Nazzjonali ta' Koordinazzjoni jiġbru informazzjoni dwar ir-riżultati u jirrapurtaw dwar l-implimentazzjoni tal-programm ta' ħidma nazzjonali sal-31 ta' Marzu tas-sena N + 1.